OKB-ja dhe kriza humanitare në Liban
Izraeli e njoftoi Këshillin e Sigurimit se po hap një koridor humanitar me dy kalime për në Liban
Ndërkohë që Izraeli i vazhdoi edhe dje sulmet e tij, Këshilli i Sigurimit i Kombeve të Bashkuara u informua për kushtet që vazhdojnë të vështirësohen për civilët e mbetur në zonën e konfliktit dhe rreth saj. Por, përballë rritjes së trysnisë diplomatike, ambasadori i Izraelit në Kombet e Bashkuara, Dan Gillerman, tha se vendi i tij po hap një koridor humanitar. Duke folur përpara përfaqësuesit izraelit, kreu i ndihmës humanitare në OKB Jan Egeland tha se shkatërrimi nga ana e Izraelit i rrugëve dhe urave ndërmjet Beirutit dhe Libanit jugor ka bërë që furnizimet të ndërpriten dhe rrezikohet mungesa e artikujve jetikë. Përfaqësuesit libanezë dhe palestinezë i bënë thirrje Këshillit të Sigurimit të ndërhyjë për të ndalur veprimtaritë ushtarake të Izraelit. I dërguari i posaçëm libanez Nuhad Mahmud tha se sulmet izraelite e kishin kthyer vendin e tij në një zonë tragjedie. Duke folur përmes një përkthyesi, ai tha se autoritetet libaneze do të kërkonin reparacione të plota. Por në fjalën e tij para Këshillit, ambasadori amerikan në OKB John Bolton i hodhi poshtë thirrjet për një armëpushim pa kushte. Izraeli i filloi goditjet e tij pasi ekstremistët e Hezbollahut filluan një sulm nga përtej kufirit dhe kapën dy ushtarë izraelitë. Hezbollahu vazhdon të hedhë raketa në Izraelin verior. Një ekip tre-anëtarësh i OKB-së i cili sapo u kthye nga kryeqytetet e Lindjes së Mesme konfirmoi se një armëpushim i shpejtë nuk duket i realizueshëm. Drejtuesi i këtij ekipi Vijay Nambiar tha se Izraeli refuzon të zhvillojë negociata nëpërmjet një pale të tretë me ekstremistët e Hezbollahut për lirimin e ushtarëve të rrëmbyer, siç kanë bërë në të kaluarën. Sekretari i përgjithshëm Kofi Anan mori pjesë në mbledhjen e djeshme të Këshillit të Sigurimit të OKB-së dhe pati parmbrëmë një darkë private me sekretaren amerikane të shtetit Kondoliza Rajs. Megjithatë dje ai iu shmang gazetarëve. Një zëdhënës tha se ai preferon që t’u qëndrojë komenteve të tij të mëparshme. Në një fjalim para Këshillit të Sigurimit pardje, zoti Anan bëri thirrje që konfliktit në Lindjen e Mesme t’i jepet fund menjëherë. Por në të njëjtën kohë, ai tha se parashikon pengesa serioze për arritjen e një armëpushimi ose që t’i jepet fund dhunës. //ii